ଅର୍ଗସ ବ୍ୟୁରୋ : ଚଳିତ ବର୍ଷ ପାର୍ବଣ ଋତୁରେ ଅକ୍ଟୋବର ୧୫ ରୁ ନଭେମ୍ବର ୧୫ ମଧ୍ୟରେ ଇକମର୍ସ କ୍ଷେତ୍ରରେ ହୋଇଛି ୮.୩ ଅରବ ଡଲାରର ବ୍ୟବସାୟ। ଏହି ରେସରେ ଇ-କମର୍ସ କମ୍ପାନୀ ଫ୍ଲିପକାର୍ଟ ଅନ୍ୟ ସମସ୍ତ କମ୍ପାନୀ ଗୁଡିକୁ ପଛରେ ପକାଇଛି। ଗତ ବର୍ଷ ଅପେକ୍ଷା ଚଳିତ ବର୍ଷ ଇ-କମର୍ସ ସାଇଟରେ ୬୫ ପ୍ରତିଶତ ହୋଇଛି ଅଧିକ ବିକ୍ରି। ଏନେଇ ରେଡସିରର ଏକ ରିପୋର୍ଟରୁ ଖୁଲାସା ହୋଇଛି।
ରେଡସିରର ଏହି ରିପୋର୍ଟରେ କୁହାଯାଇଛି ଯେ, ପାର୍ବଣ ପୂର୍ବରୁ ସାତ ଅରବ ଡଲାରର ବ୍ୟବସାୟ ଅନୁମାନ କରାଯାଇଥିଲା। କିନ୍ତୁ ବାସ୍ତବରେ ଏହାଠାରୁ ବହୁଗୁଣା ଅଧିକ ବ୍ୟବସାୟ ହୋଇଛି। ଚଳିତ ବର୍ଷ ସେପ୍ଟେମ୍ବରରେ ୩.୨ ଅରବ ଡଲାରର ବ୍ୟବସାୟ ହୋଇଥିଲା। ପରେ ପାର୍ବଣ କାରଣରୁ ଏହା ୮.୩ ଅରବ ଡଲାରକୁ ବୃଦ୍ଧି ପାଇଥିଲା।
ପାର୍ବଣ ଋତୁରେ ଆମାଜନ ଅପେକ୍ଷା ଫ୍ଲିପକାର୍ଟରେ ଅଧିକ ବ୍ୟବସାୟ ହୋଇଛି। ରେଡସିରର ନିର୍ଦ୍ଦେଶକ ମୃଗାଙ୍କ ଗୁଟଗୁଟିଆଙ୍କ କହିବା ଅନୁଯାୟୀ, କରୋନା କାରଣରୁ ଲୋକମାନେ ଅଫଲାଇନରେ ଜିନିଷ କିଣିବା ବଦଳରେ ଅନଲାଇନରେ କମ୍ ଖର୍ଚ୍ଚ କରି ଜିନିଷ କିଣିବା ପ୍ରତି ଆଗ୍ରହ ପ୍ରକାଶ କରିଛନ୍ତି। ବହୁ ଗ୍ରାହକ ବିଭିନ୍ନ ଜିନିଷ କିଣିବା ଉପରେ ଉଚିତ୍ ସମୟର ଅପେକ୍ଷା କରିଥିଲେ। ପାର୍ବଣ ସମୟରେ ଅଫର ମିଳିବା କାରଣରୁ ଅଧିକ ଜିନିଷର ବିକ୍ରି ହୋଇଛି।
ଅନଲାଇନ ଫେଷ୍ଟିଭ୍ ସେଲ କଥା କହିବାକୁ ଗଲେ ମୋବାଇଲ କ୍ୟାଟେଗୋରୀ ଚଳିତ ବର୍ଷ ବ୍ୟବସାୟରେ ଦବଦବା ରଖିଛି। ୮.୩ ଅରବ ଡଲାର ବ୍ୟବସାୟରୁ କେବଳ ମୋବାଇଲ କ୍ୟାଟେଗୋରୀରେ ୪୬ ପ୍ରତିଶତ ବ୍ୟବସାୟ ହୋଇଛି। ସେପଟେ ଚଳିତ ବର୍ଷ ଫେଷ୍ଟିଭ୍ ସିଜିନରେ ୮୭ ପ୍ରତିଶତ ଗ୍ରାହକଙ୍କ ବୃଦ୍ଧି ହୋଇଛି। ଗତ ବର୍ଷ ସେଲରେ ଗ୍ରାହକଙ୍କ ସଂଖ୍ୟା ୪.୭ କୋଟି ଥିବା ବେଳେ ଚଳିତ ବର୍ଷ ଏହି ସଂଖ୍ୟା ୮.୮ କୋଟି ଛୁଇଁଛି।
